पछिल्ला वर्षहरूमा शिवरात्रि ‘ग्ल्यामर’को पर्वका रूपमा समेत देखिन थालेको छ । यो अवसरमा भारतबाट आउने जटाधारी नागा बाबा र सन्त–महन्तको पहिरन, हाउभाउ र गतिविधिले पनि यसलाई पुष्टि गर्छ । हुन त भगवान् शिवलाई नै ग्ल्यामरस देवता मान्न सकिन्छ । कम्मरमा बाघको छाला, गलामा मुण्डमाला, कानमा कुण्डल र शिरमा चन्द्रमाको टीका लगाउने, त्रिपुण्ड्र (भस्म) धस्ने, डमरु, त्रिशूल र कमण्डलु भिर्ने, साढेलाई वाहन बनाउने, श्मसान घाटमा रमाउने अनि ताण्डव नृत्य देखाउने शिवजी आफ्ना भक्तका लागि सधैं रहस्यमयी छन् । सामान्य भक्तले उनको यो हुलिया बुझ्नै मुश्किल हुन्छ । उनको वस्त्र, आभूषण र भावभङ्गिमा अन्य देवीदेवताको भन्दा बेग्लै छ । शिवजीको जादुमयी आकर्षणमा अहिलेका युवा पुस्तासमेत मस्त बनेको देखिन्छ । त्यसैले, उनलाई आफ्नो ‘फेबरेट गड’ मान्नेहरू धेरै छन् । काठमाडौंको पाशुपत क्षेत्रमा अहिले सयौं भारतीय नागा बाबा आएर बसेका छन् । तीमध्ये कतिपयले ज्ञान र वैराग्य पाएका पनि होलान् । तर दर्शनार्थी र पर्यटकका लागि भने उनीहरू आकर्षणका केन्द्र हुन् । धुनीको अघिल्तिर ‘जय शम्भो ! भन्दै गाँजा र भाङको सर्को तानिरहेका यी बाबाहरू देख्दा जो कोहीलाई अलौकिक महसूस हुन्छ ।
